
ŠIAULIŲ MIESTO SAVIVALDYBĖS ADMINISTRACIJOS
EKONOMIKOS IR INVESTICIJŲ SKYRIUS

SPRENDIMO „DĖL ŠIAULIŲ MIESTO SAVIVALDYBĖS TARYBOS 2018 M. RUGSĖJO 6 D. SPRENDIMO NR. T-288 „DĖL VIETINĖS RINKLIAVOS UŽ LEIDIMO PREKIAUTI AR TEIKTI PASLAUGAS ŠIAULIŲ MIESTO SAVIVALDYBĖS VIEŠOSIOSE VIETOSE IŠDAVIMĄ NUOSTATŲ PATVIRTINIMO“ PAKEITIMO“ PROJEKTO
AIŠKINAMASIS RAŠTAS

2024-05-06
Šiauliai


Parengto sprendimo projekto tikslai ir uždaviniai. 
Sprendimo projekto tikslas – pakeisti Šiaulių miesto savivaldybės tarybos 2018 m. rugsėjo 6 d. sprendimą Nr. T-288 „Dėl Vietinės rinkliavos už leidimo prekiauti ar teikti paslaugas Šiaulių miesto savivaldybės viešosiose vietose išdavimą nuostatų patvirtinimo“.
Sprendimo projekto uždaviniai:
1) pakeisti Vietinės rinkliavos už leidimo prekiauti ar teikti paslaugas Šiaulių miesto viešosiose vietose išdavimą nuostatus, patvirtintus Šiaulių miesto savivaldybės tarybos 2018 m. rugsėjo 6 d. sprendimo Nr. T-288 „Dėl Vietinės rinkliavos už leidimo prekiauti ar teikti paslaugas Šiaulių miesto savivaldybės viešosiose vietose išdavimą nuostatų patvirtinimo“ 1 punktu (toliau – Nuostatai):
- išdėstyti nauja redakcija Nuostatų 1, 2 priedus;
2) nustatyti sprendimo įsigaliojimo datą.
Dabartinis sprendimo projekte aptariamų klausimų reguliavimas.
Šiuo metu galioja Nuostatai, kurie paskutinį kartą pakeisti Šiaulių miesto savivaldybės tarybos 2024 m. birželio 6 d. sprendimu Nr. T-205 „Dėl Šiaulių miesto savivaldybės tarybos 2018 m. rugsėjo 6 d. sprendimu Nr. T-288 „Dėl Vietinės rinkliavos už leidimo prekiauti ar teikti paslaugas Šiaulių miesto viešosiose vietose išdavimą nuostatų patvirtinimo“ pakeitimo“ (Nr. T-205, paskelbta TAR 2024-06-07 (suvestinė redakcija nuo 2024-06-06)).
Rinkliavų įstatymo 13 straipsnio 3 dalimi nustatyta, kad „<...> Savivaldybės taryba atskiru sprendimu gali vietinės rinkliavos dydį kartą per metus indeksuoti, taikydama metinį vartojimo kainų indeksą, jeigu jis didesnis negu 1,1.<…>“. Šis reglamentavimas perkeltas ir įtvirtintas Nuostatų 91 punkte: „91. Jeigu metinis vartojimo kainų indeksas yra didesnis negu 1,1, vietinės rinkliavos dydžiai, nurodyti Nuostatų 1, 2 prieduose, ir Konkurso laimėtojo pasiūlyta mokėti mėnesio vietinė rinkliava pagal konkretų Konkurso objektą (dalyką) indeksuojami vieną kartą per metus atskiru Savivaldybės tarybos sprendimu“. Atliekant vietinės rinkliavos perskaičiavimą einamaisiais metais, atsižvelgiama į praėjusių metų gruodžio mėnesio vartotojų kainų indeksą (pokytį). 
Sprendimo projektu siūlomi Nuostatų esminiai pakeitimai atliekami, atsižvelgiant į tai, kad Valstybės duomenų agentūros (toliau – VDA) oficialiosios statistikos portale skelbiamas vartotojų kainų pokytis 2023 m. gruodžio mėn. buvo 1,2 proc. (t. y. didesnis nei 1,1) (žiūr. VDA portalo iškarpą).
Sprendimo projekte numatytos naujos teisinio reglamentavimo nuostatos.
Sprendimo projekto 1 punktu siūloma Nuostatų 1, 2 priedus išdėstyti nauja redakcija (1 ir 2 priedų lyginamieji variantai pridedami, sprendimo projekto 5 ir 6 priedai) (1, 2 prieduose nurodyti rinkliavos dydžius indeksuoti (perskaičiuoti) taip, kaip nustatyta 91, 121 ir 122 punktuose). 
Prognozuoti, kokia lėšų suma į Šiaulių miesto savivaldybės biudžetą bus surinkta daugiau iš rinkliavų už prekybos ar paslaugų leidimų 2024 m. negalima, nes didelė dalis leidimų jau buvo išsiimta pirmaisiais šių metų mėnesiais, kai indeksas dar nebuvo skelbiamas ir indeksavimo procedūros nebuvo galima atlikti. Tačiau manoma, kad suma nebus ženkli, nes rinkliavos dydžiai didėja tik 1,2 proc. 
Siūloma nustatyti, kad sprendimas įsigaliotų 2024 m. rugpjūčio 1 d. (įvertintas laikas, per kurį (nuo sprendimo priėmimo) Savivaldybės licencijų ir leidimų informacinėje sistemoje „LILIS“ reikės pakeisti vietinės  rinkliavos dydžius ir atnaujinti rinkliavos apskaičiavimo ir apvalinimo algoritmus). 
Priėmus sprendimą, galimos pasekmės.
Priėmus sprendimą numatomos teigiamos pasekmės: einamaisiais metais padidės Savivaldybės biudžeto pajamos.  
Neigiamos pasekmės: po indeksavimo prekybininkams ir paslaugų teikėjams nežymiai padidės vietinė rinkliava už leidimo prekiauti (teikti paslaugas) išdavimą.
Priėmus sprendimą, keičiami ar pripažįstami negaliojančiais teisės aktai.
Nenumatoma.
Sprendimui įgyvendinti reikalingi priimti papildomi teisės aktai. 
Sprendimui įgyvendinti papildomų teisės aktų priimti nereikės.
Sprendimui įgyvendinti reikalingos lėšos.
Sprendimui įgyvendinti lėšos nereikalingos.
Sprendimo projekto antikorupcinis vertinimas.
Antikorupcinis vertinimas neatliekamas, nes teisinis reguliavimas nekeičiamas. 
Sprendimo projektą parengė Šiaulių miesto savivaldybės administracijos Ekonomikos ir investicijų skyrius, vedėja – Aistė Petkuvienė (tel. (8 41) 596 283, el. p.: aiste.petkuviene@siauliai.lt). Tiesioginis rengėjas – Ekonomikos ir investicijų skyriaus vyr. specialistė Leta Rinkevičienė, tel. (8 41) 383 431, el. p.: leta.rinkeviciene@siauliai.lt. Projekto iniciatorius: Savivaldybės administracijos Ekonomikos ir investicijų skyrius.
Numatomo teisinio reguliavimo poveikio vertinimo rezultatai.
Numatomo teisinio reguliavimo poveikio vertinimas neatliktas, nes sprendimo projektu nėra numatoma reglamentuoti iki šiol nereglamentuotus santykius, ar iš esmės keisti teisinį reglamentavimą.

